તેમણે કહ્યું હતું કે, ટ્રાફિક સમસ્યાના ઉકેલ માટે અને પોલીસતંત્ર પાસે ચોકકસ પ્રકારનો પ્લાન છે. રાજકોટ શહેરમાં સિટીના ટ્રાફિક ઉપરાંત સમગ્ર સૌરાષ્ટ્રનો ટ્રાફિક આવે છે અને પરિણામે ઘણા માર્ગો ઉપર ‘જામ’ની સ્થિતિ જોવા મળે છે. તેમણે લોકોને શકય હોય ત્યાં સુધી સાઈકલનો ઉપયોગ કરવા પણ અનુરોધ કર્યો હતો. તેમણે ઉમેર્યું હતું કે જુદા જુદા કોમ્પ્લેકસ, બહુમાળી ઈમારતો અને ભવનોની બહારના ભાગે જે પાર્કિંગ કરવામાં આવે છે તે પાર્કિંગ સેલર અથવા પાર્કિંગવાળી જગ્યામાં જ થાય તે માટે પોલીસ ઝુંબેશ કરી રહી છે અને ધીરે ધીરે તેના પરિણામ પણ જોવા મળશે. તેમણે કહ્યું હતું કે, ટ્રાફિકના નિયમોની શરૂઆત અમે પોલીસથી જ કરી છે અને તાજેતરમાં જ પોલીસ કર્મચારીઆેને હેલ્મેટ પહેરવાની ફરજ પાડવામાં આવી હતી. આ સિવાય અમે રંગબેરંગી નંબર પ્લેટ તેમજ ગાડી ઉપરની બ્લેક ફિલ્મ માટે પણ ઘણા ગંભીર છીએ અને તેને દૂર કરાવવામાં આવશે. અમે ટ્રાફિક નિયમન માટે ટ્રાફિક પોલીસના કર્મચારીઆે ઉપરાંત દરેક પોલીસ સ્ટેશનમાંથી જરૂરી સ્ટાફ પણ ફાળવ્યો છે.